Ara l-infografika sħiħa L-UE lestiet ir-reviżjoni sħiħa tal-qafas tal-politika tal-enerġija tagħha, li jipprovdi l-prekundizzjonijiet regolatorji għat-transizzjoni lejn enerġija nadifa u jpoġġi lill-UE fit-triq lejn il-ħarsien tal-impenji tagħha lejn il-Ftehim ta' Pariġi. Il-Kunsill illum adotta l-erba' fajls li fadal tal-pakkett "Enerġija Nadifa għall-Ewropej kollha". Il-liġijiet il-ġodda li ġew adottati llum jinkludu regolament u direttiva dwar l-elettriku li jagħmlu s-suq tal-elettriku tal-UE aktar interkonness, flessibbli u iffukat fuq il-konsumatur. Ir-regolament dwar it-tħejjija għar-riskji fis-settur tal-elettriku ser jiżgura s-sigurtà tal-provvista tal-elettriku f'sitwazzjonijiet ta' kriżi. Il-pakkett jinkludi wkoll reviżjoni sħiħa tar-rwol u tal-funzjonament tal-ACER, l-Aġenzija għall-Kooperazzjoni tar-Regolaturi tal-Elettriku. L-adozzjoni tal-lum tal-erba' fajls li fadal hija l-aħħar pass fil-proċess leġislattiv. Dawn ser jidħlu fis-seħħ wara li jiġu ppubblikati fil-Ġurnal Uffiċjali. Direttiva u regolament dwar l-elettriku Il-qafas regolatorju l-ġdid għas-suq tal-elettriku tal-UE għandu l-għan li jagħmlu aktar kompetittiv, iffukat fuq il-konsumatur u aktar flessibbli. Jagħti aktar drittijiet lill-konsumaturi u jiffaċilita s-sehem tagħhom fis-suq bħala klijenti attivi. Il-ħila tal-fornituri tal-elettriku li jistabbilixxu l-prezzijiet tagħhom ser tillimita d-distorsjoni tas-suq, toħloq aktar kompetizzjoni u prezzijiet aktar baxxi għall-konsumaturi. Bis-saħħa ta' regoli ġodda dwar ir-responsabbiltajiet għan-negozjar u l-ibbilanċjar, is-sistema tal-elettriku ser tkun tista' takkomoda ġenerazzjoni varjabbli tal-elettriku minn sorsi rinnovabbli. Fl-aħħar nett, ir-regoli l-ġodda jinkludu wkoll qafas ġdid għall-mekkaniżmi ta' kapaċità, b'limitu ta' emissjonijiet ta' 550 gr CO2 ta' oriġini ta' karburanti fossili għal kull kWh ta' elettriku. Ir-regoli għas-suq tal-elettriku tal-Ewropa jħejju ruħhom għat-transizzjoni tal-enerġija: ftehim proviżorju bejn il-Presidenza u l-Parlament (stqarrija għall-istampa, 19/12/2018) It-test sħiħ tad-direttiva dwar l-elettriku It-test sħiħ tar-regolament dwar l-elettriku It-tħejjija għar-riskji fis-settur tal-elettriku Qafas ġdid għall-prevenzjoni, it-tħejjija u l-ġestjoni ta' kriżijiet tal-elettriku ser isaħħaħ is-sigurtà tal-enerġija madwar l-UE. Bir-regolament il-ġdid, l-istati membri ser ikollhom ifasslu pjanijiet ta' tħejjija għar-riskji abbażi ta' xenarji ta' kriżi reġjonali u nazzjonali. Jipprevedi wkoll aktar kooperazzjoni u għajnuna aktar faċli bejn l-istati membri fil-każ ta' kriżi tal-elettriku. Regoli ġodda tal-UE ser itejbu s-sigurtà tal-provvista tal-elettriku f'sitwazzjonijiet ta' kriżi (stqarrija għall-istampa, 05/12/2018) It-test sħiħ tar-regolament dwar it-tħejjija għar-riskji fis-settur tal-elettriku Ir-rwol u l-funzjonament tal-ACER qed jiġu aġġornati fir-regolament il-ġdid. Dan jinkludi reviżjoni sħiħa tal-kompiti u l-kompetenzi tad-direttur u l-bord tar-regolaturi tagħha. Ir-rwol ta' appoġġ tal-ACER fis-sorveljanza regolatorja tal-entitajiet Ewropej fil-qasam tal-enerġija qed jissaħħaħ ukoll. L-Aġenzija għall-Kooperazzjoni tar-Regolaturi tal-Enerġija tikseb qafas leġislattiv ġdid: il-Presidenza tilħaq qbil proviżorju mal-Parlament Ewropew (stqarrija għall-istampa, 12/12/2018) It-test sħiħ tar-regolament dwar l-ACER Kuntest u l-passi li jmiss Il-Kummissjoni Ewropea ppreżentat il-pakkett tagħha ta' proposti, imsejjaħ il-pakkett "Enerġija nadifa għall-Ewropej kollha", f'Novembru 2016. Dan jinkludi tmien atti leġislattivi li jikkontribwixxu għat-tiswir tal-Unjoni tal-Enerġija u l-ħarsien tal-impenji tal-UE lejn il-Ftehim ta' Pariġi. B'erba' atti leġislattivi li diġà daħlu fis-seħħ, l-adozzjoni tal-lum tal-erba' fajls li fadal tlesti l-pakkett. L-erba' fajls ser jiġu ppubblikati fil-Ġurnal Uffiċjali tal-UE. Ser jidħlu fis-seħħ 20 jum wara. Paġna dwar il-politika tal-Unjoni tal-Enerġija Ara l-paġna tal-laqgħa